ANUNŢ PRIVIND DEPUNEREA ACTELOR NECESARE ÎN VEDEREA VERIFICĂRII CONDIŢIEI DE BUNĂ REPUTAŢIE

1. Potrivit art. 291 alin. (2) din Regulamentul privind concursul de admitere la Şcoala Naţională de Grefieri, în vederea verificării îndeplinirii condiţiei bunei reputaţii, candidaţii care îndeplinesc condiţiile prevăzute la art. 28 alin. (5), în ordinea descrescătoare a mediilor, în limita numărului de locuri aprobat, au obligaţia de a depune la Consiliul Superior al Magistraturii, în termen de 5 zile de la data publicării tabelului de clasificare a candidaţilor, cuprinzând rezultatele definitive (respectiv în perioada 10-16.06.2026 ), următoarele documente în format letric:
 a) curriculum vitae, care să cuprindă datele de identificare, datele de stare civilă, datele cu privire la studiile absolvite şi locurile de muncă anterioare;
 b) adeverinţele eliberate de angajatorii de la locurile de muncă avute în ultimii 3 ani anterior datei concursului (17.05.2026), care să cuprindă menţiuni privind existenţa ori inexistenţa unor eventuale sancţiuni disciplinare, aplicate în această perioadă, pentru care nu a intervenit radierea; candidații care nu au prestat nici un fel de activitate în perioada celor 3 ani vor depune o declarație pe proprie răspundere în acest sens. 

 c) adeverinţele eliberate de unităţile de învăţământ superior care să cuprindă menţiuni privind existenţa ori inexistenţa unor eventuale sancţiuni disciplinare aplicate în ultimii 3 ani anterior datei concursului (17.05.2026), pentru care nu a intervenit radierea;

 d) adeverinţele eliberate de primării şi/sau, după caz, de administraţiile financiare de la domiciliile avute în ultimii 3 ani anterior datei concursului (17.05.2026), din care să rezulte, dacă este cazul, natura şi tipul contravenţiilor comise şi sancţiunile contravenţionale aplicate în această perioadă;
Precizăm că este necesar să fie depuse adeverințe (nu certificate de cazier fiscal) atât de la primarii (D.G.I.T.L.) cât și de la administrațiile financiare (A.N.A.F.) pentru perioada celor 3 ani. Adeverințele în cauză trebuie să facă referire la toate sancțiunile aplicate în perioada de 3 ani, inclusiv la cele pentru care amenzile au fost deja achitate și trebuie să conțină informații relevante privind fiecare sancțiune în parte. În cazul în care adeverințele emise nu conțin informații complete pentru stabilirea naturii și tipului sancțiunii aplicate, candidații pot atașa la adeverințe și alte documente relevante cum ar fi: copii ale proceselor verbale de sancționare, istoricul sancțiunilor contravenționale aplicate de poliția rutieră sau declarații pe propria răspundere în care să menționeze informații privind  natura și tipul sancțiunilor aplicate în cazul în care nu mai dețin alte documente relevante in acest sens.  

 e) orice alte înscrisuri pe care le consideră relevante pentru verificarea îndeplinirii condiţiei bunei reputaţii.

	2. Totodată, potrivit art. 291 alin. (3) din Regulamentul privind concursul de admitere la Şcoala Naţională de Grefieri, odată cu documentele prevăzute la alin. (2), candidaţii au obligaţia de a depune, în format letric, actele prevăzute la art. 8 alin. (2) lit. a) şi b), în copii certificate pentru conformitate de către candidaţi, precum şi actele prevăzute la art. 8 alin. (2) lit. c) - e), în original.
Astfel, candidaţii urmează să depună  în format letric actele anexate cererii de înscriere la concurs, după cum urmează:  
a) actul de identitate (copie certificată pentru conformitate de către candidat);
b) diploma de studii superioare ori adeverinţa provizorie (copie certificată pentru conformitate de către candidat);
c) certificatul de cazier judiciar (original) - pentru cazierele obținute online este necesar ca acestea să cuprindă semnătura electronică;
d) certificatul de cazier fiscal (original);
e) adeverinţă medicală din care să rezulte că este apt pentru exercitarea profesiei de grefier (original);
 
!!! Pentru cele 2 categorii de documente anterior menţionate, candidaţii vor întocmi 2 mape, documentele antereferite urmând a fi aşezate în mape în ordinea precizată mai sus, după cum urmează:
-Mapa 1- documente pentru verificarea bunei reputaţii – punctul 1 de la litera a) la litera e)
-Mapa 2- documente de înscriere la concurs – punctul 2 de la litera a) la litera e)

	Potrivit calendarului de desfășurare a concursului, tabelul de clasificare a candidaţilor, cuprinzând rezultatele definitive, după soluţionarea contestaţiilor, se publică la data de 10 iunie 2026. Prin urmare, actele anterior menţionate urmează să fie depuse (personal, poștă sau servicii de curierat), în perioada 10-16.06.2026. 
